በኢትዮጵያና በኖርዌይ መንግስታት መካከል የተፈረመው ስምምነት የንግድ ልውውጡ እንዲያድግ አድርጓል –
 ኢትዮጵያ ከቀረጥ ነፃ ሸቀጦችን ወደ ኖርዌይ እንድታስገባ በሁለቱ አገራት መካከል የተፈረመው ስምምነት ለንግድ ልውውጡ መጎልበት የጎላ ሚና መጫወቱን የአገሪቱ አምባሳደር ገለጹ።በኢትዮጵያ የኖርዌይ አምባሳደር አንድሪያስ ጋርደር ለኢዜአ እንደተናገሩት በሁለቱ አገራት መካከል በአውሮፓውያኑ 2011 የተደረሰው የኢትዮጵያ ሸቀጦች ከቀረጥ ነፃ ወደ ኖርዌይ ገበያ የሚገቡበት ስምምነት የንግድ ልውውጡ እንዲዳብር አድርጓል።በሁለቱ አገራት መካከል ያለው የንግድ ልውውጥ በየዓመቱ መዋዥቅ የሚታይበት ቢሆንም በአውሮፓውያኑ 2009 ከነበረበት የ50 ሚሊዮን የኖርዌይ ገንዘብ ወደ 107 ሚሊዮን ማደጉንም ተናግረዋል።በአሁኑ ወቅት በሁለቱ አገራት መካከል በሚደረገው የንግድ ልውውጥ ሚዛኑ ኢትዮጵያን ተጠቃሚ ያደረገ መሆኑን የተናገሩት አምባሳደሩ በአውሮፓውያኑ 2013 ወደ ከላከቻቸው ምርቶቸም 95 ሚሊዮን ኖርዌይ ገንዘብ(ኮሪነር) ተገኝቷል ብለዋል።ኢትዮጵያ በስፋት ወደ ኖርዌይ የምትልካቸው ምርቶች አበባ፣ ቡናና ማር ሲሆኑ ለግንባታ የሚያስፈልጉ ቁሳቁሶችን ወደ አገሪቱ እንደምታስገባም ተናግረዋል።አምባሳደር አንድሪያስ ጋርደር እንዳሉት ኢትዮጵያ የአየር ንብረት ለውጥን ለመግታት ከካርበን ልቀት ነፃ የሆነ ምጣኔ ሃብት በመገንባት ረገድ እያከናወነችው ያለው ተግባርም ለዓለም ህዝብ በአርያነት የሚጠቀስ ነው።ኢትዮጵያ በዘርፉ እያደረገችው ያለውን ጥረት ለማገዝ የኖርዌይ መንግስት በትብብር እየሰራ መሆኑን ገልፀው በአውሮፓውያኑ 2011 አገራቸው ለዚሁ ዓላማ የሚውል የ16 ሚሊዮን ዶላር የገንዘብ ድጋፍ ማድረጓን አስታውሰዋል።ኢትዮጵያ በአውሮፓውያኑ 2025 መካከለኛ ገቢ ካላቸው አገራት ተርታ ለመሰለፍ እያደረገች ያለውን ጥረት በአድናቆት ሊታይ የሚገባ ጉዳይ ነው ብለዋል።የኢትዮጵያ የውጭ ጉዳይ ሚኒስቴር ቃል አቀባይ አምባሳደር ዲና ሙፍቲ በበኩላቸው የሁለቱ አገራት አጋርነት እያደገ የመጣ ቢሆንም በአገራቱ መካከል ያለውን የምጣኔ ሃብት ትብብር የበለጠ ማሳደግ እንደሚገባ ገልፀዋል።በተለይ ሁለቱ አገራት በንግድና ኢንቨስትመንት መስኮች ያላቸውን መደጋገፍ ማሳደግ ትኩረት ሊሰጠው የሚገባ ጉዳይ ነው ብለዋል።አገሪቱ ድህነትን ለመዋጋት እያደረገች ያለውን ጥረት በመደገፍ ረገድ የኖርዌይ መንግስት በስፋት እየደገፈ መሆኑን እና ሽብርተኝነትን በዘላቂነት ለመዋጋት በሚደረገው ጥረትም መደጋገፍ እንዳለባቸው ተናግረዋል። (ኢዜአ)